Lietuvos Respublikos Vyriausybė

nutarimas

DĖL sutikimo reorganizuoti Neįgalumo ir darbingumo nustatymo tarnybą prie sociaLInės apsaugos ir darbo ministerijos IR Techninės pagalbos neįgaliesiems centro prie socialinės apsaugos ir darbo ministerijos SAVININKO TEISIŲ IR PAREIGŲ PERDAVIMO

2023 m. kovo 8 d. Nr. 146

Vilnius

Vadovaudamasi Lietuvos Respublikos civilinio kodekso 2.97 straipsnio 3 dalimi, Lietuvos Respublikos biudžetinių įstaigų įstatymo 4 straipsnio 7 dalimi ir 14 straipsnio 4 dalimi, Lietuvos Respublikos Vyriausybė nutaria:

1. Sutikti, kad biudžetinė įstaiga Neįgalumo ir darbingumo nustatymo tarnyba prie Socialinės apsaugos ir darbo ministerijos (toliau – Neįgalumo ir darbingumo nustatymo tarnyba) (juridinio asmens kodas 300121001) būtų reorganizuojama jungimo būdu, ją prijungiant prie biudžetinės įstaigos Neįgaliųjų reikalų departamento prie Socialinės apsaugos ir darbo ministerijos (toliau – Neįgaliųjų reikalų departamentas) (juridinio asmens kodas 191676548), kuriam pereitų visos reorganizuojamos Neįgalumo ir darbingumo nustatymo tarnybos teisės ir pareigos.

2. Nustatyti, kad:

2.1. reorganizavimo tikslas – sumažinti biudžetinių įstaigų skaičių, racionaliau naudoti materialinius ir finansinius išteklius, optimizuoti šių įstaigų funkcijas ir jų valdymą, gerinti atliekamų funkcijų kokybę;

2.2. reorganizuojama biudžetinė įstaiga – Neįgalumo ir darbingumo nustatymo tarnyba;

2.3. reorganizavime dalyvaujanti biudžetinė įstaiga – Neįgaliųjų reikalų departamentas;

2.4. po reorganizavimo veiksianti biudžetinė įstaiga – Neįgaliųjų reikalų departamentas, kurio pavadinimas po reorganizavimo bus „Asmens su negalia teisių apsaugos agentūra prie Lietuvos Respublikos socialinės apsaugos ir darbo ministerijos“ (toliau – Asmens su negalia teisių apsaugos agentūra);

2.5. po reorganizavimo veiksianti biudžetinė įstaiga Asmens su negalia teisių apsaugos agentūra įgyvendins Lietuvos Respublikos asmens su negalia teisių apsaugos pagrindų įstatyme nustatytas funkcijas;

2.6. po reorganizavimo veiksiančios biudžetinės įstaigos Asmens su negalia teisių apsaugos agentūros savininko teises ir pareigas įgyvendinanti institucija bus Lietuvos Respublikos socialinės apsaugos ir darbo ministerija;

2.7. kituose teisės aktuose vartojamas biudžetinės įstaigos pavadinimas „Neįgaliųjų reikalų departamentas“ atitinka biudžetinės įstaigos pavadinimą „Asmens su negalia teisių apsaugos agentūra“.

3. Sutikti perduoti biudžetinei įstaigai Asmens su negalia teisių apsaugos agentūrai įgyvendinti valstybės, kaip biudžetinės įstaigos Techninės pagalbos neįgaliesiems centro prie Socialinės apsaugos ir darbo ministerijos (juridinio asmens kodas 190789945) savininkės, teises ir pareigas, kurias šiuo metu įgyvendina Socialinės apsaugos ir darbo ministerija.

4. Įgalioti Socialinės apsaugos ir darbo ministeriją ir biudžetinę įstaigą Asmens su negalia teisių apsaugos agentūrą pasirašyti šio nutarimo 3 punkte nurodytų teisių ir pareigų
perdavimo–priėmimo aktą.

5. Nustatyti, kad šio nutarimo 2.7 papunktis, 3 ir 4 punktai įsigalioja 2024 m. sausio 1 d.

Ministrė Pirmininkė	Ingrida Šimonytė

Sveikatos apsaugos ministras,

pavaduojantis socialinės apsaugos ir darbo ministrą Arūnas Dulkys